ישעיה שטיינברגר

**הרב ישעיה אלכסנדר שטיינברגר** (נולד בט"ו באב ה'תש"ח, 20 באוגוסט 1948) הוא רבן של שכונות רמת שרת, רמת דניה והולילנד בירושלים, ראש כולל "זיו התורה". מחבר ספרים ומאמרים ופעיל בפורומים רבים כמקרב בין תורה לאקטואליה.

## ביוגרפיה
ישעיה אלכסנדר שטיינברגר נולד בהונגריה כבן יחיד להורים ניצולי שואה מחסידות סאטמר. בגיל 8 עלה עמם לארץ והתחנך בתלמוד תורה שליד ישיבת פוניבז' בבני ברק. סיים את לימודיו בישיבת הרב עמיאל (הישוב החדש) בתל אביב בתשכ"ח. בהמשך למד בישיבת בית התלמוד בירושלים. אחר כך הצטרף לכולל "יד מאיר". למד 6 שנים בכולל "אור אליהו". סיים תואר שני בהצטיינות באוניברסיטת בר-אילן.

בשנת תש"ל נשא לאשה את דבורה בת הרב ברוך אהרן פופקו, רב קהילה בפיטסבורג בארצות הברית ונשיא המזרחי בצפון אמריקה באותה תקופה. בתשל"ו התמנה לר"מ בישיבת ההסדר הכותל ולאחר שנה לרב שכונות רמת שרת ורמת דניה, ובהמשך גם לגבעת הולילנד. בתשמ"ז נבחר לרב הראשי לאמסטרדם בירת הולנד, אך ויתר על המינוי מסיבות משפחתיות.

בשנת תש"ס ייסד בנשיאות רבו, הרב משה שפירא בתמיכת קרן זאב וולפסון, בית מדרש ייחודי שבו הוכשרו בלימודי עיון ר"מים ורבנים בוגרי ישיבות חרדיות עם בוגרי ישיבות דתיות לאומיות. בשיאו, המכון הכיל 85 לומדים והעמיד מאז כ-250 בוגרים המכהנים כר"מים, רבנים ודיינים בארץ ובחו"ל.

בישיבת הכותל מוסר הרב שטיינברגר שיעור שבועי. כן הוא מעביר הרצאות ושיחות לבוגרי הישיבה. הרב שטיינברגר מכהן כראש כולל "זיו התורה" – המשך למכון להכשרת ר"מים.

הרב שטיינברגר הוא גם משקיע נדל"ן לפרנסתו.

הרב שטיינברגר דובר 4 שפות ומרצה במגוון רב של נושאים בעברית, אנגלית והונגרית. לימד שנים רבות את תורת הרמב"ם במכללה בבית וגן בתוכנית אקדמית להכשרת ר"מים ובסמינר ליפשיץ. הוא נמנה עם חוג הוגים בתחום יהדות מודרנה ואקטואליה במכון ון ליר וכן השתתף במפגשים בין רבנים למדענים באוניברסיטת תל אביב. הוא הופיע בקהילות מובילות בצפון אמריקה, באנגליה, איטליה, דרום אפריקה, וינה והונגריה. בישראל מסר שיעורים בבית כנסת ישורון כ-20 שנה וממשיך ללמד בבית וגן בבית כנסת "מגדל", בחוגי בית ובמקומות אחרים בירושלים.

כיהן כראש ועדת הביקורת לפרס ע"ש הרב פרנק מטעם עיריית ירושלים.

## פרסים
זכה בפרסים ראשונים רבים. בנעוריו אף הוזמן לערוך את "ילקוט החידושים" על ידי המחלקה לישיבות במשרד לשירותי הדת. כן זכה בפרס ראשון ע"ש הרב יצחק זאב הלוי סולובייצ'יק מטעם צעירי אגודת ישראל ועל מאמר מכונן בנושא "השליח" בגולה מטעם קרן רוטשילד.

## ספרים ומאמרים
הרב שטיינברגר חיבר ספר:
* אשי דעת: עיוני הלכה ואגדה במסכת נדה, תשע"ב

בנוסף, ההדיר והוסיף הערות עיוניות ל"תוספי הרא"ש למסכת נדה" בהוצאת מוסד הרב קוק. כמו כן בשנת תשנ"ח הוציאו משפחתו ותלמידיו את "אישי יובל", לקט של כ-60 מאמרים שראו אור בכתבי עת תורניים מובילים ומחקריים.

מאמרים רבים הגותיים וענייני אקטואליה מפרי עטו ראו אור בכתבי עת הלכתיים וכן בעיתונות כמו במעריב, הארץ, הצופה, מקור ראשון, ובשבע, וכן בקובץ "אורייתא" אודות השואה ועוד. (ביניהם כתב ביקורת ספרים על "מלים" של עמוס עוז ועל "יושע קאלב" של ישראל זינגר). הרבה למסור שיעורים בקול ישראל ברשת א' ואף השתתף בתוכניות טלוויזיה תרבותיות אחדות.
## משפחתו
נשוי לדבורה, מרצה לספרות אנגלית ולתורת הנאום בטורו קולג'. בשנת תשפ"א עוטרה בתואר "יקירת ירושלים" על פועלה בהוראה ובחינוך.

לזוג שטיינברגר חמישה ילדים. בתם רחל קליינרמן היא מנהלת סמינר לבנות "שבילי בית יעקב", בנם אליעזר הוא ראש הישיבה התיכונית החרדית "נשמת התורה" לשעבר ר"מ בישיבת מערבא ובנם נחמיה, הוא רב ומנהל בבית הכנסת "אהל יצחק" בטלביה, דיקן הסטודנטים החרדיים באוניברסיטה העברית ומנהל מחלקת תמיכות ומיזמים מטעם קרן "מיימונידס" העולמי, נבחר על ידי העיתון דה מרקר לאחד מ:40 הצעירים המבטיחים במדינת ישראל לשנת 2021.

## קישורים חיצוניים
* שיעורי הרב ישעיה שטיינברגר באתר ישיבה
* מאמרי הרב שטיינברגר בערוץ 7
* 

## הערות שוליים

קטגוריה:ירושלים: רבני שכונות
קטגוריה:רבנים ישראלים
קטגוריה:רבני ישיבת הכותל
קטגוריה:ישראלים ילידי הונגריה
קטגוריה:מחברי ספרי עיון ישראלים
קטגוריה:בוגרי ישיבת היישוב החדש
קטגוריה:בוגרי אוניברסיטת בר-אילן
קטגוריה:רמת דניה: אישים
קטגוריה:רמת שרת: אישים
קטגוריה:עולים בשנות ה-1950
קטגוריה:ישראלים שנולדו ב-1948